બંને રોજ મળતાં. ડિનર સાથે લેતા અને રાત્રે બાર કે એક વાગે છૂટાં પડતાં. ગુલાલ એની હોટેલ પર જતી અને મલ્હાર એના ફ્લેટ પર. એ પછીના દિવસો તો ગુલાલ અને મલ્હાર માટે પૃથ્વી પર ઊતરેલું સ્વર્ગ હતા. બંનેનો પ્રેમ પણ દોડી રહ્યો હતો અને યુવરાજ નામની નફરત પણ. એકાદ બે વાર મલ્હાર ગુલાલના સ્યુટમાં પણ ગયો હતો. બસ એ ક્ષણો જ યુવરાજની આંખ બહાર હતી. બાકી સવારથી લઈને સાંજ સુધી, જુહુના દરિયાકિનારાના અજવાળાથી લઈને થિયેટરના અંધારા સુધી એક પણ ક્ષણ એવી નહોતી કે યુવરાજ એમનાથી દસ ફૂટ દૂર ના હોય. બધું જ કેમેરા અને રેકોર્ડરમાં કેદ થઈ રહ્યું હતું. યુવરાજ ગમે તેમ કરીને એ બંનેની થોડે નજીક રેકોર્ડર મૂકી દેતો. યુવરાજને એના રેકોર્ડરે અંદરની માહિતી પણ આપી દીધી હતી. ગુલાલ અને મલ્હારની રેકોર્ડ કરેલી વાત પરથી એને ખબર પડી ગઈ હતી કે વર્ષો પહેલાં ગુલાલના પિતાનું અકસ્માતે અવસાન થયું હતું, કોલેજકાળમાં ગુલાલના લીધે રેગીંગથી પીડાઈને એક છોકરાએ આત્મહત્યા કરી લીધી હતી, મલ્હાર અનાથ છે, બોરીવલીમાં ભાડાના મકાનમાં રહે છે વગરે વગેરે બધું જ યુવરાજ હવે જાણતો હતો.